Navorsing bewys borrie se gesondheidswaarde | Netwerk24
Kurkumien in borrie kan help om die brein te beskerm teen 'n reeks neuro-degeneratiewe siektes, insluitend neuro-toksisiteit wat deur aluminium veroorsaak word.
Dit is die gevolgtrekking wat gemaak word na toetse op 'n kombinasie van aromatiese molekules genaamd turmeroon en gesuiwerde vlugtige olie van borrie.
Borrie se aktiewe bestanddeel kurkumien is 'n anti-oksidant met sterk anti-inflammatoriese eienskappe.
Die belangrikste bronne van blootstelling aan aluminium is kookgerei, skoonheidsmiddels en farmaseutiese produkte.
Volgens die betrokke navorsers kan die chroniese blootstelling aan aluminium 'n neuro-inflammatoriese reaksie veroorsaak wat tot oksidatiewe spanning lei. Dit verhoog die risiko vir neurale skade wat tot 'n aantal neuro-degeneratiewe siektetoestande soos Alzheimer se siekte, Parkinson se siekte en veelvuldige sklerose kan lei.
"Kurkumien is bekend vir sy vermoë om aan metale soos aluminium te bind en kan dus beskerming bied teen die toksiese effekte van die metaal," verduidelik dr. David Banji, hoofnavorser.
Banji en sy span navorsers het vasgestel dat 'n oplossing van turmeroon en gesuiwerde vlugtige olie van borrie oor 'n tydperk van 45 dae die toksiese effekte van die ophoping van aluminium in die brein doeltreffend verminder.
Volgens Banji werk die oplossing beter as om net kurkumien in te neem omdat laasgenoemde te vinnig deur die mens se spysverteringskanaal beweeg.